b'\n_START_ARTICLE_\nSeiska (lehti)\n_START_SECTION_\nPalstat ja aiheet\n_START_PARAGRAPH_\nSensaatiohakuinen 7 p\xc3\xa4iv\xc3\xa4\xc3\xa4 keskittyy l\xc3\xa4hinn\xc3\xa4 julkisuuden henkil\xc3\xb6iden haastatteluihin ja muun muassa maksaa vihjepalkkioita jutunaiheista. Juttujen keskeisin\xc3\xa4 aiheina ovat muun muassa h\xc3\xa4\xc3\xa4t, avioerot ja muut julkkisjuorut. Lehdess\xc3\xa4 on my\xc3\xb6s TV-Seiska-liite.\n_START_SECTION_\nTV-Seiska\n_START_PARAGRAPH_\nTV-Seiskassa on elokuvaesittelyj\xc3\xa4, TV- ja elokuvat\xc3\xa4htien haastatteluja, TV-juoruja, ensi-illat, juonipaljastuksia, peli- ja urheiluesittelyj\xc3\xa4, katsojam\xc3\xa4\xc3\xa4r\xc3\xa4listauksia sek\xc3\xa4 viikon TV-ohjelmat.\n_START_SECTION_\nLordi-kohu\n_START_PARAGRAPH_\nToukokuussa 2006 7 p\xc3\xa4iv\xc3\xa4\xc3\xa4 julkaisi Lordi-yhtyeen laulusolistista Mr. Lordista ilman maskia vuonna 1999 otetun valokuvan. T\xc3\xa4m\xc3\xa4n seurauksena Internetiss\xc3\xa4 avattiin adressi lehden boikotoimiseksi. Adressi ker\xc3\xa4si vuorokaudessa yli 100\xc2\xa0000 nime\xc3\xa4. Asiaa uutisoitiin laajasti television uutisl\xc3\xa4hetyksiss\xc3\xa4, ja muun muassa Sokoksen tavarataloista 7 p\xc3\xa4iv\xc3\xa4\xc3\xa4 -lehden numero vedettiin myynnist\xc3\xa4 asiakkaiden paheksunnan vuoksi. My\xc3\xb6s Katso-lehti julkaisi kuvia, mutta se ei saanut niin laajaa huomiota._NEWLINE_7 p\xc3\xa4iv\xc3\xa4\xc3\xa4 -lehti julkaisi Internet-sivuillaan julkisen anteeksipyynn\xc3\xb6n 26. toukokuuta 2006 kello 11.26 liittyen Mr. Lordin kuvaan. Anteeksipyynn\xc3\xb6n oli allekirjoittanut lehden p\xc3\xa4\xc3\xa4toimittaja Eeva-Helena Jokitaipale.   _NEWLINE_Toimittaja Tuulikki Ukkola arvosteli median painostusta sananvapautta murentavaksi ja nimitti Seiskaa "sananvapauden viimeiseksi linnakkeeksi fanaattisen nuorison painostusta kohtaan."\n_START_SECTION_\nMatti Inkinen\n_START_PARAGRAPH_\nVuonna 2009 Seiska julkaisi jutun, jossa kerrottiin SIG-yhtyeen Matti Inkist\xc3\xa4 koskevasta lapsipornovideotutkinnasta. Pian t\xc3\xa4m\xc3\xa4n j\xc3\xa4lkeen Inkinen katosi, ja h\xc3\xa4net l\xc3\xb6ydettiin 26. toukokuuta kuolleena. Inkisen ep\xc3\xa4iltiin tehneen itsemurhan. SIG-yhtye kehotti verkkosivuillaan boikotoimaan Seiskaa ja Iltalehte\xc3\xa4. Yhtye piti lehtien toimintaa rikosep\xc3\xa4ilyst\xc3\xa4 kertomisessa ala-arvoisena. 7 p\xc3\xa4iv\xc3\xa4\xc3\xa4 -lehti piti arvuutteluja kirjoittelunsa mahdollisista vaikutuksista Matti Inkisen kuolemaan perusteettomina, mutta poisti silti nettisivuiltaan uutisen Inkisen lapsipornoep\xc3\xa4ilyist\xc3\xa4 sek\xc3\xa4 suuren m\xc3\xa4\xc3\xa4r\xc3\xa4n itse\xc3\xa4\xc3\xa4n kohtaan kriittisi\xc3\xa4 kommentteja._NEWLINE_Julkisen sanan neuvosto antoi 7 p\xc3\xa4iv\xc3\xa4\xc3\xa4 -lehdelle 8. lokakuuta 2009 vapauttavan p\xc3\xa4\xc3\xa4t\xc3\xb6ksen Matti Inkinen -uutisoinnissa.'